KOMISIJOS SPRENDIMAS
2009 m. vasario 26 d.
iš dalies keičiantis Sprendimą 1999/217/EB dėl maisto produktuose ar ant jų naudojamų kvapiųjų medžiagų registro
(pranešta dokumentu Nr. C(2009) 1222)
(Tekstas svarbus EEE)
(2009/163/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Europos Parlamento ir Tarybos reglamentą (EB) Nr. 2232/96, nustatantį Bendrijos tvarką, taikomą kvapiosioms medžiagoms, naudojamoms arba skirtoms naudoti maisto produktuose ar ant jų (1), ypač į jo 3 straipsnio 2 dalį,
kadangi:
(1)
Reglamente (EB) Nr. 2232/96 nustatyta kvapiosioms medžiagoms, naudojamoms ar skirtoms naudoti maisto produktuose, taikomų taisyklių patvirtinimo tvarka. Šiame reglamente numatyta priimti kvapiųjų medžiagų registrą (toliau - registras), remiantis valstybių narių pranešimu, kuriame pateikiamas jų teritorijoje parduodamuose maisto produktuose arba ant jų naudojamų kvapiųjų medžiagų sąrašas, bei atsižvelgiant į Komisijos atliktą kruopštų šio pranešimo patikrinimą.
(2)
Be to, Reglamente (EB) Nr. 2232/96 numatyta registre išvardytų kvapiųjų medžiagų vertinimo programa (toliau - vertinimo programa), siekiant patikrinti, ar šios medžiagos atitinka šio reglamento priede išdėstytus bendruosius kvapiųjų medžiagų naudojimo kriterijus. Reglamente (EB) Nr. 2232/96 nustatyta, kad asmenys, atsakingi už kvapiųjų medžiagų pateikimą rinkai, turi pateikti Komisijai joms vertinti būtinus duomenis. Be to, šiame reglamente nustatyta, kad baigus vertinimo programą patvirtinamas kvapiųjų medžiagų, kurias, atsisakant visų kitų medžiagų, leidžiama naudoti, sąrašas.
(3)
Vadovaudamasi Reglamentu (EB) Nr. 2232/96, Komisija Sprendimu 1999/217/EB (2) patvirtino maisto produktuose ar ant jų naudojamų kvapiųjų medžiagų registrą.
(4)
2000 m. liepos 18 d. Komisijos reglamente (EB) Nr. 1565/2000, nustatančiame priemones, kurių reikia vertinimo programai priimti taikant Europos Parlamento ir Tarybos reglamentą (EB) Nr. 2232/96 (3), numatyta, kad asmuo, atsakingas už į registrą įtrauktų tam tikrų kvapiųjų medžiagų pateikimą rinkai, turi pateikti tam tikros informacijos, kad būtų galima atlikti medžiagos vertinimą.
(5)
Apie 148 medžiagas jokios informacijos nepateikta, be to, Komisijai nepranešta apie ketinimus pateikti šią informaciją. Todėl negalima įvertinti, ar šios medžiagos atitinka Reglamente (EB) Nr. 2232/96 išdėstytus bendruosius kvapiųjų medžiagų naudojimo kriterijus. Todėl šias medžiagas iš registro reikia išbraukti.
(6)
Vadovaudamosi Reglamentu (EB) Nr. 2232/96 ir 1998 m. balandžio 21 d. Komisijos rekomendacija 98/282/EB dėl būdų, kuriais valstybės narės ir Europos ekonominės erdvės susitarimą pasirašiusios valstybės turėtų apsaugoti intelektinę nuosavybę, susijusią su kvapiųjų medžiagų, nurodytų Europos Parlamento ir Tarybos reglamente (EB) Nr. 2232/96 (4), kūrimu bei gamyba, pranešimą atsiuntusios valstybės narės pageidavo, kad kai kurios medžiagos būtų įregistruotos siekiant apsaugoti gamintojo intelektinės nuosavybės teises.
(7)
Šių registro B dalyje išvardytų medžiagų apsauga teikiama daugiausiai penkerius metus nuo pranešimo gavimo dienos. Šis laikotarpis jau baigėsi 4 likusioms medžiagoms, todėl jos turėtų būti įtrauktos į registro A dalį.
(8)
Todėl Sprendimą 1999/217/EB reikėtų atitinkamai iš dalies pakeisti.
(9)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 1999/217/EB priedas iš dalies keičiamas pagal šio sprendimo priedą.
2 straipsnis
Šis sprendimas skirtas valstybėms narėms.
Priimta Briuselyje, 2009 m. vasario 26 d.